Man gevonnis wat stiefdogters jare lank verkragArgieffoto ŉ 51-jarige man van Randfontein wat daaraan skuldig bevind is dat hy sy twee stiefdogters jare lank verkrag het, is Maandag in die hooggeregshof in Johannesburg tot lewenslange tronkstraf gevonnis. Regter Cassim Moosa het die man in Februarie skuldig bevind aan aanklagte van verkragting en seksuele aanranding. Die man se naam kan nie bekendgemaak word nie om die identiteit van sy stiefdogters te beskerm. Moosa het gesê ten spyte van die feit dat die man die meisies as ŉ pa liefgehad het, het hy hul vertroue geskend. “Die beskuldigde het tydens die verhoor geen berou getoon nie. Hy het sy stiefdogters behandel asof hulle sy vroue was en gereeld seksuele omgang met hulle gehad,” het Moosa gesê. Die verkragting en seksuele aanranding het oor ŉ tydperk van sewe jaar plaasgevind en het eers aan die lig gekom nadat die twee susters ŉ berader by hul skool daarvan vertel het. Die stiefdogters se ma het van die seksuele aanranding geweet, maar het aan die hof gesê sy is nie ŉ konfronterende persoon nie en het nie geweet hoe om die saak met haar man te bespreek nie. Die meisies se ma het gesien hoe haar man sy hande in een van die dogters se onderklere druk, maar het hom nie gekonfronteer oor sy gedrag nie. Die meisies het tydens die verhoor aan die hof gesê hulle het aanvanklik stilgebly oor die seksuele mishandeling omdat hulle gedink het alle meisies ervaar so iets in hul huise. Nadat ŉ vriendin wat deur dieselfde trauma gegaan het aan hulle gesê het dit is nie veronderstel om te gebeur nie, het hulle die moed gekry om iemand daarvan te vertel. Moosa het gesê die seksuele misbruik het daartoe gelei dat die meisies nou sukkel met angs, vrees, vertroue, selfmoordneigings en losbandige gedrag op ŉ jong ouderdom. Hy het gesê hy het die gesinsomstandighede, die beskuldigde se vlak van onderrig en die feit dat hy ŉ eerste oortreder is in ag geneem toe hy op ŉ vonnis besluit het. “Daar gaan omtrent nie ŉ dag verby dat die media nie berig oor ŉ vrou of kind wat verkrag of mishandel word nie,” het Moosa gesê. “Ek is van mening dat daar nie enige dwingende redes is om van die voorgeskrewe minimumvonnis van lewenslange tronkstraf af te wyk nie.” Moosa het ook beveel dat die man aan seksoortreder- en woedebeheer-programme moet deelneem. Die man het emosieloos in die beskuldigdebank gestaan terwyl hy gevonnis is. Adv. Marius van Wyngaard, die man se regsverteenwoordiger, het direk na die vonnisoplegging aansoek gedoen om teen die vonnis te appelleer. Adv. Rolene Bester vir die staat het aangevoer geen ander hof sal tot ŉ ander gevolgtrekking kom nie en daarom moet die aansoek nie toegestaan word nie. Moosa het gesê ŉ hof wat tevrede is met ŉ vonnis wat opgelê is, moet nie ŉ aansoek om appèl sommer vir geen rede toestaan nie. Hy het die aansoek om verlof tot appèl van die hand gewys.